En mand beklagede sig til politiet over beruset personale og varm øl

Politiet fik natten til torsdag en anmeldelse fra en mand, der havde været ude for en tilsyneladende særdeles rystende oplevelse på et værtshus i Slagelse.

Han valgte derfor at ringe til politiet.

- Han kom i kontakt med vores vagtcentral, som han fortalte, at personalet var fulde. Og i øvrigt var det ganske frygteligt, at der kun var varmt øl, siger Palle O. Hansen, konsulent ved Sydsjællands og Lolland-Falsters Politi, til Ekstra Bladet.

Politiet valgte derfor straks at aflægge stedet et besøg.

- Det havde nu ikke så meget med det varme øl at gøre, men personalet på restaurationer må ikke være fulde, så en patrulje tog derfor til stedet for at undersøge det, men der var ikke noget at komme efter, siger han.

Han fortæller, at der ikke er nogen decideret grænse for, hvor meget alkohol, personale på beværtninger må indtage, men de skal være i stand til at passe deres arbejde på forsvarlig vis.

Politiet tog derfor fra stedet igen uden at foretage sig yderligere.

- De tjekkede ikke øllets temperatur, kan jeg afsløre, siger Palle O. Hansen.

Formentlig til stor ærgrelse for anmelderen.

- Det virkede som om, at han syntes, det var værst med det varme øl, siger han.